**Janne Oskari Seva** (s. 27. helmikuuta 1971 Nurmijärvi) on suomalainen entinen jääkiekkoilija, pelipaikaltaan keskushyökkääjä. Hän pelasi urallaan SM-liigassa yhteensä 387 runkosarjaottelua tehopistein 69+85=154 ja keräten 301 jäähyminuuttia, 14 playoff-ottelua tehopistein 3+2=5 ja keräten 12 jäähyminuuttia sekä viisi karsintasarjan otteluatehopistein 1+1=2 ja keräten neljä jäähyminuuttia. Hän pelasi urallaan myös Iso-Britanniassa ja Itävallassa. Seva laukoi oikealta.

Ura
---

### Seuraura

Nurmijärvellä syntynyt Seva oli Tampereen Ilveksen kasvatti. Hän voitti joukkueessa A-nuorten Suomenmestaruuden vuonna 1991 ja SM-hopeaa vuonna 1992. Seva teki liigadebyyttinsä kaudella 1989–1990, jolloin hän sai tililleen yhden SM-liigaottelun. Kaudella 1990–1991 Seva ei saanut tililleen yhtään SM-liigaottelua. Hän pelasi ison osan kaudestaan lainalla I-divisioonajoukkue KooKoossa, jossa Seva teki kymmenessä ottelussa yhden maalin. Kevätkautensa hän pelasi lähinnä Ilveksen hopeaa voittaneissa A-nuorissa.

Kausi 1991–1992 oli Sevalle tulokaskausi SM-liigassa ja se toi hänelle 40 runkosarjaottelussa tehot 2+4=6. Neljännestä varsinaisesta liigakaudestaan 1994–1995 Seva pelasi lähes puolet lainalla sarjatasoa alempana KOO-VEEssa ja hän kuului joukkueen tehokkaimpiin pelaajiin tehtyään 22 runkosarjaottelussa tehot 9+15=24, kunnes Seva siirtyi siirtotakarajalla loppukaudeksi Ilveksen vahvuuteen. Kaudella 1995–1996 hän pelasi 13 ottelua KOO-VEEssä ja 11 ottelua Ilveksessä, kunnes Seva siirtyi kesken kauden Iso-Britannian toiseksi korkeimalle sarjatasolle, BNL-joukkue Durham Waspsiin.

Kaudeksi 1996–1997 Seva siirtyi Itävallan pääsarjajoukkue Wiener EV:n riveihin. Hän oli joukkueen kolmanneksi paras pistemies tehopistein 17+23=40. Seva edusti Wieneriä kauden aikana myös EHL:ssä. Kaudeksi 1997–1998 hän palasi SM-liigaan ja siirtyi Rauman Lukon riveihin. Seva pelasi Lukossa uransa parhaat vuodet; ensimmäisellä kaudellaan hän oli joukkueen toiseksi paras pistemies Aigars Ciprussin jälkeen tehoilla 11+18=29. Seuraavalla kaudella 1998–1999 Seva teki SM-liigan yhden kauden piste-ennätyksensä tehoilla 15+18=33. Hän oli Lukon kolmanneksi paras maalintekijä. Kaudella 1999–2000 Seva oli tehoilla 15+16=31 joukkueen kolmanneksi paras maalintekijä ja jakoi Lukon sisäisen pistepörssin kolmannen sijan Timo Peltomaan kanssa. Hänen viimeistä Lukko-kauttaan 2000–2001 varjosti alkukauden eripura päävalmentaja Vasili Tihonovin kanssa sekä nivusvamma, jonka takia Sevan runkosarja jäi vain 18 ottelun mittaiseksi.

Seva siirtyi kaudeksi 2001–2002 Espoo Bluesiin. Hänestä kaavailtiin joukkueeseen kakkossentteriä ja Toni Koivusen korvaajaa. Seva esiintyi harjoituskaudella edukseen, mutta hän osoittautui lopulta pettymykseksi ja putosi Bluesin nelosketjuun. Seva kärsi kauden aikana myös pienistä loukkaantumisista. Alkukaudella 2002–2003 hän pelasi joukkueessa pienessä roolissa vain neljä ottelua ja kärsi myös loukkaantumisista, kunnes Seva siirtyi marraskuussa 2002 loppukauden kattaneella sopimuksella Porin Ässiin. Tammikuussa 2003 hänen kautensa todettiin kuitenkin päättyneeksi keuhkoveritulpan myötä. Myös Sevan ammattilaisura päättyi tähän.

Seva palasi kaukaloihin vielä kaudella 2004–2005. Hän siirtyi tammikuussa 2005 edustamaan Lempäälän Kisaa II-divisioonaan. Kausi päättyi joukkueen sarjanousuun Suomi-sarjaan, mutta Seva ei kuitenkaan jatkanut pelaajauraansa.

### Maajoukkueura

Seva pelasi Lukko-kausinaan myös Suomen A-maajoukkueessa. Hän oli mukana mm. joukkueen MM-leiriryhmässä vuoden 2000 turnaukseen, mutta putosi ryhmästä kahden Tanskaa vastaan pelatun harjoitusottelun jälkeen.

Muuta
-----

Nykyään Seva kuuluu painotalo Ainesmestarit Oy:n johtoon. Hän kuuluu myös Lempäälän Kisan hallitukseen ja toimii joukkueen G-05-junioreiden valmentajana.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 1988–1989 | Ilves | A-SM | 34 | 8 | 9 | 17 | 37 | – | – | – | – | – |
| 1989–1990 | Ilves | A-SM | 35 | 15 | 10 | 25 | 34 | 3 | 0 | 1 | 1 | 6 |
|  | Ilves | SM-liiga | 1 | 0 | 0 | 0 | 0 | – | – | – | – | – |
| 1990–1991 | KooKoo | A-I-div. | 3 | 3 | 2 | 5 | 8 | – | – | – | – | – |
|  | KooKoo | I-divisioona | 10 | 1 | 0 | 1 | 6 | – | – | – | – | – |
|  | Ilves | A-SM | 11 | 2 | 1 | 3 | 20 | 7 | 2 | 4 | 6 | 6 |
| 1991–1992 | Ilves | A-SM | 10 | 5 | 4 | 9 | 6 | 4 | 4 | 2 | 6 | 4 |
|  | Ilves | SM-liiga | 40 | 4 | 2 | 6 | 20 | – | – | – | – | – |
| 1992–1993 | Ilves | SM-liiga | 48 | 7 | 7 | 14 | 34 | 4 | 0 | 0 | 0 | 2 |
| 1993–1994 | KOO-VEE | I-divisioona | 1 | 2 | 0 | 2 | 0 | – | – | – | – | – |
|  | Ilves | SM-liiga | 26 | 6 | 4 | 10 | 8 | – | – | – | – | – |
| 1994–1995 | KOO-VEE | I-divisioona | 22 | 9 | 15 | 24 | 20 | – | – | – | – | – |
|  | Ilves | SM-liiga | 27 | 4 | 3 | 7 | 10 | – | – | – | – | – |
| 1995–1996 | KOO-VEE | I-divisioona | 13 | 4 | 4 | 8 | 12 | – | – | – | – | – |
|  | Ilves | SM-liiga | 11 | 0 | 1 | 1 | 8 | – | – | – | – | – |
|  | Durham Wasps | BNL | 18 | 6 | 16 | 22 | 10 | 7 | 1 | 5 | 6 | 8 |
| 1996–1997 | Wiener EV | ÖEL | 43 | 17 | 23 | 40 | 28 | – | – | – | – | – |
| 1997–1998 | Lukko | SM-liiga | 45 | 11 | 18 | 29 | 28 | – | – | – | – | – |
| 1998–1999 | Lukko | SM-liiga | 54 | 15 | 18 | 33 | 60 | – | – | – | – | – |
| 1999–2000 | Lukko | SM-liiga | 48 | 15 | 16 | 31 | 48 | 4 | 1 | 1 | 2 | 6 |
| 2000–2001 | Lukko | SM-liiga | 18 | 3 | 2 | 5 | 14 | 3 | 2 | 0 | 2 | 2 |
| 2001–2002 | Blues | SM-liiga | 45 | 3 | 8 | 11 | 63 | 3 | 0 | 1 | 1 | 2 |
| 2002–2003 | Blues | SM-liiga | 4 | 0 | 0 | 0 | 0 | – | – | – | – | – |
|  | Ässät | SM-liiga | 20 | 1 | 6 | 7 | 8 | – | – | – | – | – |
| 2004–2005 | LeKi | Suomi-sarja Q | 4 | 3 | 3 | 6 | 0 | – | – | – | – | – |
| 12 kautta | yhteensä | SM-liiga | 387 | 69 | 85 | 154 | 301 | 14 | 3 | 2 | 5 | 12 |
| 1 kausi | yhteensä | ÖEL | 43 | 17 | 23 | 40 | 28 | – | – | – | – | – |

Lähteet
-------

* Janne Seva The Internet Hockey Databasessa (englanniksi)
* Janne Seva Eurohockey-sivustolla (englanniksi)
* Janne Seva *Elite Prospects*. Everysport Media Group AB.  (englanniksi)

### Viitteet

1. 1 2  EliteProspects
2. ↑  Mikkola, Miikka: 94-95 – Tähtisadetta Turussa  8.8.2004. Jatkoaika.com. Viitattu 10.2.2013.
3. 1 2  Nieminen, Vesa: Lukon pelaaja-arvostelut kaudella 2000–2001  15.4.2001. Jatkoaika.com. Viitattu 10.2.2013.
4. ↑  Blues julkaisi uusia hyökkääjiä  27.4.2001. Jatkoaika.com. Viitattu 10.2.2013.
5. ↑  Airaksinen, Tero; Hurmerinta, Eero: Blues tähtää pudotuspeleihin – Jäävätkö pettymykset unholaan?  10.9.2001. Jatkoaika.com. Viitattu 10.2.2013.
6. ↑  Airaksinen, Tero: Bluesin kevättodistus 2002  11.6.2002. Jatkoaika.com. Viitattu 10.2.2013.
7. ↑  Janne Seva Ässiin  11.11.2002. Jatkoaika.com. Viitattu 10.2.2013.
8. ↑  Janne Sevan kausi ohi  16.1.2003. Jatkoaika.com. Viitattu 10.2.2013.
9. ↑  Eirtovaara, Teemu; Mattlar, Markus; Mikkola, Miikka: Suomi-sarjan paikoista karsitaan  17.3.2005. Jatkoaika.com. Viitattu 10.2.2013.
10. ↑  Aravirta esitteli leijonien rungon  10.4.2000. MTV3. Viitattu 10.2.2013.
11. ↑  Yhteystiedot – Ainesmestarit Oy
12. ↑  Yhteystiedot – Lempäälän Kisa/jääkiekko – LeKi (Arkistoitu – Internet Archive)